BOSNA I HERCEGOVINA
FEDERACIJA BOSNE I HERCEGOVINE
SREDNJOBOSANSKI KANTON 
OPĆINSKI SUD U TRAVNIKU 
Broj: 51 0 St 241751 26 St
Travnik, 16.9.2026. godine 

	Općinski sud u Travniku  stečajni sudija  Denis Martini, u predmetu predlagatelja „HOZIĆ COMPANY“ d.o.o. Bugojno, kojeg zastupa zastupnik po zakonu Anes Hozić, direktor društva, nakon održanog javnog ročišta 16.9.2026. godine, u prisustvu privremenog stečajnog upravnika Hajrudin Omeragić i zastupnika po zakonu predlagatelja, vanraspravno, donio je dana 16.9.2026. godine, slijedeće:

RJEŠENJE

	I. Pozivaju se povjerioci i zainteresovana lica da u roku od 30 (trideset) dana od dana objavljivanja ovog poziva predlože otvaranje stečajnog postupka nad „HOZIĆ COMPANY“ d.o.o. Bugojno i uplate predujam u iznosu od 6.000,00 KM za obezbjeđenje troškova stečajnog postupka, na depozitni račun ovog suda broj: 338-900220835-1383, koji se vodi kod „UNICREDIT BANK“ d.d. Mostar, te da po izvršenoj uplati predujma u istom roku sudu dostave uplatnicu, kao dokaz da je uplata izvršena.

	II. Ukoliko povjerioci i zainteresovana lica u navedenom roku ne predlože otvaranje stečajnog postupka i ne uplate predujam i dostave dokaz o uplati, stečajni sudija će otvoriti stečajni postupak i odmah zaključiti postupak nad imovinom stečajnog dužnika „HOZIĆ COMPANY“ d.o.o. Bugojno, Matični broj subjekta upisa (MBS): 51-01-0065-23, Jedinstveni identifikacioni broj (JIB): 4236784620008, te po pravomoćnosti rješenja o zaključenju stečajnog postupka narediti brisanje ovog društva iz sudskog registra.

	III. Ako zainteresirano lice predloži otvaranje stečajnog postupka i uplati predujam u roku iz stava I. ovog rješenja, stečajni sudija će otvoriti stečajni postupak i voditi ga u skladu sa odredbama Zakona o stečaju[footnoteRef:1]. [1:  „Službene novine Federacije Bosne i Hercegovine“, broj: 53/21. i 19/25.] 


	IV. Ovo rješenje ima se objaviti na oglasnoj ploči Općinskog suda u Travniku, web stranici Općinskog suda u Travniku – elektronska ploča suda i u „Službenim novinama Federacije Bosne i Hercegovine”.
	
Obrazloženje

	Kod ovog suda 16.1.2026. godine, zaprimljen je prijedlog za otvaranje stečajnog postupka nad imovinom društva „HOZIĆ COMPANY“ d.o.o. Bugojno. Rješenjem od 5.5.2026. godine pokrenut je prethodni postupak radi utvrđivanja uslova za otvaranje stečajnog postupka na imovinom predlagatelja, te je za privremenog stečajnog upravnika imenovan Hajrudin Omeragić iz Gornjeg Vakufa - Uskoplja, koji je na listi stečajnih upravnika.

	Imenovani privremeni stečajni upravnik je 11.6.2026. godine, ovom sudu podnio izvještaj, koji je prezentirao na ročištu, u kojem je u bitnom istakao da dužnik nema imovine koja može pokriti troškove stečajnog postupka, da je prijedlog za pokretanje stečajnog postupka dopušten i prema dokumentaciji iz spisa suda pokrenut u pisanoj formi, te da je dužnik platežno kratkoročno i dugoročno nesposoban i da se poslovanje ne može nastaviti.

	Predlagatelj se saglasio sa izvještajem privremenog stečajnog upravnika.

	Odredbom člana 102. stav 6. Zakona o stečaju (dalje: ZS), propisano je, da stečajni sudija otvara stečajni postupak nad imovinom stečajnog dužnika ako je prijedlog dopušten, ako postoji stečajni razlog i ako će imovina stečajnog dužnika prema predviđanju biti dovoljna da namiri troškove postupka, dok je stavom 7. istog člana određeno ako imovina stečajnog dužnika ne pokriva troškove postupka, a prijedlog je dopušten i osnovan, stečajni sudija će javnim pozivom, objavljenim na oglasnoj tabli suda, web stranici suda - elektronskoj tabli suda i u "Službenim novinama Federacije Bosne i Hercegovine", pozvati povjerioce i zainteresirana lica da u roku od 30 dana od dana objavljivanja poziva predlože otvaranje stečajnog postupka i uplate predujam za obezbjeđenje troškova stečajnog postupka, u iznosu koji odredi stečajni sudija, dok je stavom 8. iste odredbe propisano ako u roku iz stava (7) povjerioci i zainteresirana lica ne predlože otvaranje stečajnog postupka i ne uplate predujam, stečajni sudija će otvoriti stečajni postupak i odmah zaključiti postupak. Rješenje o otvaranju i zaključenju stečajnog postupka dostavlja se nadležnom tužilaštvu, Poreskoj upravi Federacije Bosne i Hercegovine i Upravi za indirektno oporezivanje Bosne i Hercegovine. 

	Kako iz izvještaja privremenog stečajnog upravnika proizlazi da stečajni dužnika nema inovinu koja može pokriti troškove postupka, a da je prijedlog dopušten i da postoji stečajni razlog, odnosno da je prijedlog osnovan, odlučeno je kao u izreci ovog rješenja u skladu sa odredbama člana 102. stav 6.,7. i 8. ZS-a. Ovim rješenjem povjerioci i zainteresovana lica su upozoreni na posljedice propuštanja postupanja po pozivu ovog suda. Visina troškova srazmjerno je određena visini troškova koji se očekuju (prema procjeni privremenog stečajnog upravnika u iznosu od 6.000,00 KM), a koji su neophodno potrebni za otvaranje i vođenje stečajnog postupka, imajući u vidu da prema izvještaju privremenog stečajnog upravnika stečajni dužnik nema dostatne imovine za pokriće troškova stečajnog postupka, kao i prethodno navedene razloge.
Sudija
Denis Martini
Pouka o pravnom lijeku:
Protiv ovog rješenja žalba nije dopuštena.

